Anne Lise Fimreite

Anne Lise Fimreite (født 5. mars 1961 i Bergen) er en norsk statsviter og professor ved Universitetet i Bergen. Hun er ansatt på Institutt for politikk og forvaltning. 
I 1986 fullførte Fimreite cand.polit-graden ved Institutt for administrasjon og organisasjonsvitenskap med hovedoppgaven Bergen kommune og staten ‑ medspillere eller motspillere? En studie av samhandlingen mellom Bergen kommune og sentrale myndigheter med sikte på å få økte statlige overføringer til bykommunen i perioden 1972–85. Hun avla i 1996 dr.polit.-graden ved Universitetet i Bergen på avhandlingen Desentralisering, toppstyring og lokalt selvstyre.
Etter å ha arbeidet i Sogn og Fjordane fylkeskommune fra 1986 startet Fimreite i 1988 sin akademiske karriere som forsker ved Norsk senter for forskning i ledelse, organisasjon og styring (LOS-senteret), der hun var fram til 2001. Fra 1997 til 2001 var hun også tilknyttet Norsk samfunnsvitenskapelig datatjeneste. I 2001 ble Fimreite førsteamanuensis ved Institutt for administrasjon og organisasjonsvitenskap, Universitetet i Bergen. Hun er fra 2006 professor samme sted. Fimreite er også tilknyttet Rokkansenteret som forsker. Fimreite har hatt forskningsopphold ved Universitetet i Birmingham og Universitetet i Potsdam.
I sin forskning har Fimreite konsentrert seg om offentlig forvaltning og offentlig politikk, da i særdeleshet forholdet mellom forvaltningsnivåene og vilkårene for lokaldemokrati. Statlig styring og kommunenes handlingsrom, samt kommunal reformvirksomhet og kommunenes økonomiske situasjon har særlig opptatt henne. Fimreite leder et større prosjekt som skal evaluere NAV-reformen.
Fimreite har vært styremedlem i flere programområder under Norges forskningsråd. I årene 1999 til 2003 var hun leder for Norsk statsvitenskapelig forening. Fimreite har videre vært medlem av eksekutivkomiteen i International Political Science Association (IPSA).


== Bibliografi (utvalg) ==
med Jacob Aars: «Resultatindikatorer i norske kommuner – strategisk verktøy eller institusjonell standard?», Nordiske organisasjonsstudier, 2008.
med Harald Baldersheim: «Norwegian Centre-Periphery Relations in Flux: Abolition or Reconstruction of Regional Governance?», i Norway in Transition. Transforming a Stable Democracy, London og New York: Routledge, 2007.
med Tom Christensen og Per Lægreid: «Reform of the employment and welfare administrations – The challenges of co-coordinating diverse public organizations», International Review of Administrative Sciences, 2007.
med Jacob Aars: «Tensions and Cooperation in a Multilevel System: Integrating District Councils in City Government in Bergen», Local Government Studies, 2007.
med Jacob Aars og Gerd Ingunn Opdal: «Kostra – et hinder for eller et verktøy i lokaldemokratiet?», i Digital teknologi og organisasjonsendring. Studier av offentlig og frivillig sektor, Bergen: Fagbokforlaget, 2007.
med Yngve Flo, Per Selle og Tommy Tranvik: «Når sektorbåndene slites – Utfordringer for den norske velferdsstaten», Tidsskrift for samfunnsforskning, 2007.
med Jan Erik Grindheim: Offentlig forvaltning, andre utgave, Oslo: Universitetsforlaget, 2007.
med Per Selle: «Folkevalgte regioner – liv laga?», Nytt Norsk Tidsskrift, 2007.
Jacob Aars, Yngve Flo og Tommy Tranvik: «Kommunene i sentrum – stortingsrepresentantenes oppfatninger av og holdninger til lokalnivået», Norsk statsvitenskapelig tidsskrift, 2006.
med Per Selle: «Den egentlige regiondebatten», Plan. Tidsskrift for samfunnsplanlegging, byplan og regional utvikling, 2006.
med Tommy Tranvik: «Reform failure: The processes of devolution and centralisation in Norway», Local Government Studies, 2006.


== Eksterne lenker ==
(no) Publikasjoner av Anne Lise Fimreite i forskningsdokumentasjonssystemet CRIStin
(no) Publikasjoner av Anne Lise Fimreite i BIBSYS
Presentasjon fra UiB
Presentasjon fra Rokkansenteret